Ce i-ar fi spus Mirel Dragomir tatălui său, joi, 28 martie 2024, când a fost vizitat în arest de familie. În aceeași zi, victima Andreea Morega a fost condusă pe ultimul drum. Bărbatul este înspăimântat de evenimente. "Suntem terorizaţi, suntem nenorociți!", le-a spus jurnaliștilor.
Joi, 28 martie 2024, în spațiul public au circulat imagini dureroase de la înmormântarea Andreei Morega, tânăra de 21 de ani, studentă la Medicină în Timișoara. Autorul crimei, fratele prietenei sale, se află în prezent în arest, fiind acuzat de uciderea victimei cu zeci de lovituri de cuțit la nivelul gâtului.
În ziua în care Andreea Morega a fost condusă pe ultimul drum, părinții lui Mirel Dragomir, cel acuzat de crimă, au mers să-și viziteze copilul. Fapta tânărului a șocat întreaga comunitate, inclusiv mediul academic, el fiind evaluat drept un bun student, care niciodată nu a deranjat pe nimeni.
"Nu știu ce am făcut și de ce am făcut, dar îmi pare rău de fată. Nu-mi pare rău că sunt aici (la închisoare – n.r.), dar mă doare sufletul", i-ar fi spus Mirel Dragomir tatălui său.
În arest, tânărul a fost vizitat atât de tatăl său, cât și de mama și sora lui. A vorbit cu fiecare, pe rând, mai puțin cu mama lui, care nu a fost la vorbitor. Familia lui Mirel Dragomir este, la rândul său, în șoc în urma gestului făcut de acesta. Nimeni nu s-ar fi așteptat să îl vadă într-o astfel de ipostază.
Tatăl lui Mirel Dragomir le-a declarat jurnaliștilor, după vizita fiului său, că se gândește la părinții îndoliați ai Andreei Morega, care încă nu-și revin din șoc. Mama tinerei de 21 de ani este pe perfuzii încă din ziua în care a aflat despre stingerea din viață a fiicei sale.
Bărbatul a declarat, cu ochii în lacrimi, că nu poate accepta ideea că băiatul lui a comis o astfel de crimă. Tatăl lui Mirel Dragomir a mărturisit că nu-l poate privi în ochi să-i spună ceva.
"Nu pot! Suntem terorizaţi, suntem nenorociţi. Am muncit o viaţă întreagă să fie bine copiii, să aibă tot ce le trebuie. Şi au avut. Nu ştiu ce a fost", a declarat tatăl lui Mirel Dragomir, potrivit informațiilor publicate de Observator.
În ceea ce o privește pe sora lui Mirel Dragomir, aceasta se află în stare de șoc. Ziua în care a găsit-o pe prietena ei, Andreea Morega, în pat, fără suflare, într-o baltă de sânge îi va rămâne în memorie toată viața. Rânăra nu poate să uite momentul tragic.
Mirel Dragomir a omorât-o pe Andreea Morega cu zeci de lovituri de cuțit. A spus procurorilor că a folosit două cuțite, fiindcă unul dintre ele s-a rupt în timpul înjunghierilor. Oamenii legii spun că fapta ar fi putut fi premeditată. Dacă este declarat vinovat, tânărul riscă 25 de ani de închisoare.